উইলি কুয়েইফ
উইলিয়াম জর্জ উইলি কুয়েইফ (ইংরেজি: Willie Quaife; জন্ম: ১৭ মার্চ, ১৮৭২ - মৃত্যু: ১৩ অক্টোবর, ১৯৫১) পূর্ব সাসেক্সের নিউহ্যাভেন এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৯৯ থেকে ১৯০২ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ কাউন্টি ক্রিকেটে সাসেক্স ও ওয়ারউইকশায়ারের প্রতিনিধিত্ব করেছেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি লেগ ব্রেক বোলিংয়ে দক্ষতা প্রদর্শন করেছেন উইলি কুয়েইফ।